Ott Sepp
Ott Sepp (sündinud 29. juunil 1982 Tallinnas) on eesti näitleja, lavastaja, saatejuht ja stsenarist. Ott Sepp lõpetas 2004. aastal Eesti Muusikaakadeemia Kõrgema Lavakunstikooli 21. lennu. 2005.–2006. aastani oli ta näitleja Eesti Draamateatris, aastatel 2006–2014 töötas lavastaja ja draamanäitlejana Vanemuise teatris. Seejärel on olnud vabakutseline näitleja. Laiema tuntuse saavutas Ott Sepp rollidega filmides "Malev" (2005) ja "Tulnukas" (2006). Mõlemas mängis ta koos Märt Avandiga, kellega on teinud koostööd ka saatejuhi ja parodistina. Ott Sepp on poliitilise satiirilise telesarja "Riigimehed" (2010) stsenaariumi autor. Sarjas oli tal ka episoodiline roll turvamehena. 11. augustist 2000 kuni 23. veebruarini 2013 oli Sepp Reformierakonna liige. 2024. aastal müüdi tema lokkis juukseid Haapsalu õudus- ja fantaasiafilmide festivali heategevuslikul oksjonil 700 euro eest.